b'\n_START_ARTICLE_\nSebi\xc8\x99\n_START_SECTION_\nIstoric\n_START_PARAGRAPH_\nEste atestat documentar din anul 1542, deci mai t\xc3\xa2rziu fa\xc8\x9b\xc4\x83 de alte localit\xc4\x83\xc8\x9bi din zon\xc4\x83: Ineu sau Buteni, atestate \xc3\xaenc\xc4\x83 din secolele XIII-XIV. _NEWLINE_A f\xc4\x83cut parte din comitatul Zarandului. C\xc3\xa2nd acesta este \xc3\xaemp\xc4\x83r\xc8\x9bit \xc3\xaen dou\xc4\x83, partea sa estic\xc4\x83 r\xc4\x83m\xc3\xa2n\xc3\xa2nd \xc3\xaen componen\xc8\x9ba Principatului Transilvaniei, Sebi\xc8\x99ul, arondat fiind p\xc4\x83r\xc8\x9bii vestice a comitatului, este \xc3\xaenglobat teritoriului numit "Partium", al\xc4\x83turi de comitatele Aradului, Bihorului \xc8\x99i S\xc4\x83tmarului. Aceste comitate depindeau direct de coroana ungar\xc4\x83. Satul Donceni este consemnat din anul 1439, satul Pruni\xc8\x99or din anul 1406 \xc8\x99i S\xc4\x83l\xc4\x83jeni din anul 1574._NEWLINE_Sebi\xc8\x99ul s-a aflat p\xc3\xa2n\xc4\x83 la sf\xc3\xa2r\xc8\x99itul secolului al XVIII-lea sub ocupa\xc8\x9bie otoman\xc4\x83 \xc8\x99i mai apoi sub administra\xc8\x9bie habsburgic\xc4\x83, perioad\xc4\x83 \xc3\xaen care cunoa\xc8\x99te o dezvoltare accentuat\xc4\x83. Dup\xc4\x83 mi\xc8\x99c\xc4\x83rile revolu\xc8\x9bionare de la 1848, Sebi\xc8\x99ul devine un important centru de emancipare na\xc8\x9bional\xc4\x83 a rom\xc3\xa2nilor din Depresiunea Cri\xc8\x99ului Alb._NEWLINE_Parohia ortodox\xc4\x83 cu hramul "Sfin\xc8\x9bii Arhangheli Mihail \xc8\x99i Gavriil" este men\xc8\x9bionat\xc4\x83 \xc3\xaenc\xc4\x83 din secolul al XVI-lea. Actuala biseric\xc4\x83 dateaz\xc4\x83 \xc3\xaens\xc4\x83, din 1829. De c\xc3\xa2\xc8\x9biva ani, s-a mai \xc3\xaenfiin\xc8\x9bat o parohie, \xc3\xaen "Satu Nou", cu hramul "Sf\xc3\xa2nta Treime"._NEWLINE_Pe l\xc3\xa2ng\xc4\x83 cele doua parohii ortodoxe din ora\xc8\x99 mai exist\xc4\x83 biserici neoprotestante \xc8\x99i c\xc3\xa2te o biseric\xc4\x83 reformat\xc4\x83 \xc8\x99i romano-catolic\xc4\x83. \xc3\x8en total, Sebi\xc8\x99 cu toate localit\xc4\x83\xc8\x9bile componente g\xc4\x83zduie\xc8\x99te 19 biserici._NEWLINE_Vechea cl\xc4\x83dire a prim\xc4\x83riei este construit\xc4\x83 \xc3\xaen stilul rena\xc8\x99terii flamande._NEWLINE_Cl\xc4\x83direa \xc3\xaen care la ora actual\xc4\x83 func\xc8\x9bioneaz\xc4\x83 biblioteca dateaz\xc4\x83 din 1814 \xc8\x99i este fostul conac al con\xc8\x9bilor Waldstein, originari din Boemia. Este construit\xc4\x83 \xc3\xaen stilul barocului t\xc3\xa2rziu.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia ora\xc8\x99ului Sebi\xc8\x99 se ridic\xc4\x83 la 5.979 de\xc2\xa0locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 6.327\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (86,92%). Principalele minorit\xc4\x83\xc8\x9bi sunt cele de romi (6,31%) \xc8\x99i maghiari (2,17%). Pentru 4,21% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (69,54%), dar exist\xc4\x83 \xc8\x99i minorit\xc4\x83\xc8\x9bi de penticostali (13,76%), bapti\xc8\x99ti (8,66%), romano-catolici (1,64%) \xc8\x99i reforma\xc8\x9bi (1,05%). Pentru 4,18% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83._NEWLINE_Sebi\xc8\x99 - evolu\xc8\x9bia demografic\xc4\x83_NEWLINE_Date: Recens\xc4\x83minte sau birourile de statistic\xc4\x83 - grafic\xc4\x83 realizat\xc4\x83 de Wikipedia\n_START_SECTION_\nEconomie\n_START_PARAGRAPH_\nEconomia ora\xc8\x99ului cunoa\xc8\x99te \xc3\xaen prezent o dinamic\xc4\x83 puternic\xc4\x83 cu cre\xc8\x99teri semnificative semnalate \xc3\xaen toate sectoarele de_NEWLINE_activitate, \xc3\xaen special \xc3\xaen tradi\xc8\x9bionala industrie u\xc8\x99oar\xc4\x83 local\xc4\x83 (piel\xc4\x83rie) \xc8\x99i bl\xc4\x83n\xc4\x83rit unde ora\xc8\x99ul s-a extins chiar \xc8\x99i spre export \xc3\xaen UE si Asia. De asemenea, \xc8\x99i industria mobilei \xc8\x99i lemnului \xc8\x99i agricultura performeaz\xc4\x83._NEWLINE_A fost considerat \xc3\xaen ultimii ani cel mai bogat ora\xc8\x99 din jude\xc8\x9bul Arad \xc8\x99i cel mai bogat ora\xc8\x99 din Rom\xc3\xa2nia la nivelul celor cu p\xc3\xa2n\xc4\x83 la 10.000 de locuitori.\n_START_SECTION_\nParcul fotovoltaic\n_START_PARAGRAPH_\n\xc3\x8en aprilie 2013, \xc3\xaen Sebi\xc8\x99 (satul Pruni\xc8\x99or) a fost deschis un mare parc fotovoltaic. Ini\xc8\x9bial, investi\xc8\x9bia ce apar\xc8\x9binea companiei spaniole "Promocion Inversolar 65", alocase un buget de 100 de milioane de euro pentru trei proiecte energetice derulate \xc3\xaen Sebi\xc8\x99 pe o suprafa\xc8\x9b\xc4\x83 total\xc4\x83 de aproape 200 de hectare. Acest parc fotovoltaic trebuia s\xc4\x83 fie cel mai mare din Rom\xc3\xa2nia \xc8\x99i unul dintre cele mai mari din Europa. La realizarea parcului au lucrat 700 de oameni, 200 fiind speciali\xc8\x99ti adu\xc8\x99i din Spania, iar restul fiind din zon\xc4\x83 sau din jude\xc8\x9bele \xc3\xaenvecinate._NEWLINE_Din nefericire, din suprafa\xc8\x9ba total\xc4\x83 de teren cump\xc4\x83rat\xc4\x83 pentru producerea energiei verzi, doar 44 de hectare sunt folosite. Prin intermediul a dou\xc4\x83 proiecte, aici au fost instalate 72.000 de panouri fotovoltaice, cu o putere total\xc4\x83 de 15 MW, energia fiind furnizat\xc4\x83 \xc3\xaen re\xc8\x9beaua na\xc8\x9bional\xc4\x83. Cel de-al treilea proiect de la Sebi\xc8\x99 a fost \xc3\xaenghe\xc8\x9bat dup\xc4\x83 apari\xc8\x9bia taxei pe st\xc3\xa2lp, \xc3\xaen 2014, care i-a speriat pe investitori.\n_START_SECTION_\nFacilit\xc4\x83\xc8\x9bi \xc8\x99i servicii publice\n_START_PARAGRAPH_\nOra\xc8\x99ul dispune de: jandarmerie, poli\xc8\x9bie, pompieri, SMURD, ambulan\xc8\x9b\xc4\x83, spital, liceu, facultate etc.\n_START_SECTION_\nS\xc4\x83n\xc4\x83tate\n_START_PARAGRAPH_\n\xc3\x8en decursul ultimilor ani, Spitalul Or\xc4\x83\xc8\x99enesc din Sebi\xc8\x99 a fost extins \xc8\x99i modernizat la standarde europene, sec\xc8\x9bia de pediatrie \xc8\x99i laboratoarele de analize fiind renovate. \xc3\x8en 2014, sec\xc8\x9bia nou\xc4\x83 de radiologie a beneficiat de o dona\xc8\x9bie f\xc4\x83cut\xc4\x83 de parteneri britanici \xc3\xaen valoare 100.000 de euro. Primul parteneriat rom\xc3\xa2no-britanic pentru s\xc4\x83n\xc4\x83tate a fost inaugurat \xc3\xaen prezen\xc8\x9ba ambasadorului Marii Britanii \xc8\x99i Irlandei de Nord. Spitalul local atrage acum \xc8\x99i pacien\xc8\x9bi din H\xc4\x83lmagiu sau Gurahon\xc8\x9b care \xc3\xaenainte se deplasau fie la Arad, fie la Brad pentru un examen radiologic.\n_START_SECTION_\nEduca\xc8\x9bie\n_START_PARAGRAPH_\nPe partea de \xc3\xaenv\xc4\x83\xc8\x9b\xc4\x83m\xc3\xa2nt, toate unit\xc4\x83\xc8\x9bile de \xc3\xaenv\xc4\x83\xc8\x9b\xc4\x83m\xc3\xa2nt sunt renovate \xc8\x99i modernizate: liceu, \xc8\x99colile generale din Sebi\xc8\x99, Pruni\xc8\x99or, Pr\xc4\x83je\xc8\x99ti \xc8\x99i gr\xc4\x83dini\xc8\x9be, dup\xc4\x83 lucr\xc4\x83ri din ultimii ani \xc3\xaen valoare de 30 miliarde lei vechi._NEWLINE_De\xc8\x99i ora\xc8\x99ul de\xc8\x9bine \xc8\x99i o universitate, mul\xc8\x9bi dintre tinerii sebi\xc8\x99eni aleg sa studieze la Timi\xc8\x99oara sau Arad, sau chiar la Cluj-Napoca sau Bucure\xc8\x99ti.\n_START_SECTION_\nVia\xc8\x9ba cultural\xc4\x83\n_START_PARAGRAPH_\nOra\xc8\x99ul de\xc8\x9bine o cas\xc4\x83 de cultur\xc4\x83 nou\xc4\x83 format\xc4\x83 din sal\xc4\x83 principal\xc4\x83 (amfiteatru) cu capacitate de 500 de locuri \xc8\x99i sistem de sonorizare, sal\xc4\x83 biblionet, bibliotec\xc4\x83, cinematograf \xc8\x99i sal\xc4\x83 de expozi\xc8\x9bii. \xc3\x8en trecut au emis \xc8\x99i dou\xc4\x83 posturi de radio \xc8\x99i o televiziune._NEWLINE_Ziarul Sebi\xc8\x99 Express a ajuns la edi\xc8\x9bia cu num\xc4\x83rul 67.\n_START_SECTION_\nSport\n_START_PARAGRAPH_\nEchipa de fotbal local\xc4\x83 activeaz\xc4\x83 \xc3\xaen Liga a III-a unde lupt\xc4\x83 aproape an de an pentru promovare. \xc3\x8en 2014, CS Na\xc8\x9bional Sebi\xc8\x99 \xc8\x99i-a inaugurat noua baz\xc4\x83 sportiv\xc4\x83. Ridicat de la zero, "Complexul Sportiv Na\xc8\x9bional" este cel mai modern din jude\xc8\x9b \xc3\xaen acest moment. Sediul clubului este dotat cu hotel pentru cazarea juc\xc4\x83torilor, sal\xc4\x83 de mese \xc8\x99i buc\xc4\x83t\xc4\x83rie, sp\xc4\x83l\xc4\x83torie, salon de recuperare, loj\xc4\x83 oficial\xc4\x83, vestiare \xc8\x99i birouri. Tribuna principal\xc4\x83 a fost modernizat\xc4\x83 \xc8\x99i extins\xc4\x83 \xc8\x99i au locuri pe scaune. O nou\xc4\x83 tribun\xc4\x83 paralel\xc4\x83 a fost construit\xc4\x83._NEWLINE_\xc3\x8encep\xc3\xa2nd cu anul 2013, la Sebi\xc8\x99 se desf\xc4\x83\xc8\x99oar\xc4\x83 competi\xc8\x9bia Sebi\xc8\x99 Enduro Challenge, ce conteaz\xc4\x83 \xc3\xaen economia Campionatul Na\xc8\x9bional de Enduro, Campionatului Na\xc8\x9bional Maghiar de Enduro c\xc3\xa2t \xc8\x99i \xc3\xaen Campionatul Est-European de Enduro._NEWLINE_De-a lungul anilor, echipele de handbal ale liceului din Sebi\xc8\x99 au ob\xc8\x9binut rezultate remarcabile pe plan regional \xc8\x99i na\xc8\x9bional la fel ca \xc8\x99i echipele de oin\xc4\x83 \xc8\x99i atletism.'